Legal Document

Category: 37

Text:
14. ΒΑΣΙΛΙΚΟΝ ΔΙΑΤΑΓΜΑ της 31 Ιαν./11 Φεβρ. 1955 Περί τροποποιήσεως και ενοποιήσεως των από 23.4.1937, από 8.8.1937 και από 17.9.1938 Δ/των περί Ξενοδοχειακών οικοδομών. Έχοντες υπ’ όψει τας διατάξεις του άρθρ.8 εδάφ. 1 και 2 του Α.Ν. 431/1937 «περί διατάξεων αφορωσών εις τον έλεγχον των ξενοδοχείων και την προστασίαν της πελατείας αυτών» μετά γνωμοδότησιν του Συμβουλίου Επικρατείας, προτάσει του Ημετέρου επί της Προεδρίας της Κυβερνήσεως Υπουργού, απεφασίσαμεν και διατάσσομεν: Τροποποιούμεν και ενοποιούμεν τας διατάξεις των κατωτέρω Δ/των 1)από 23.4.1937 «περί απαγορεύσεως μετατροπής οιωνδήποτε οικοδομών εις ξενοδοχεία», 2)από 8.8.1937 «περί επεκτάσεως των διατάξεων του από 23.4.1937 Δ/τος «περί απαγορεύσεως μετατροπής οιωνδήποτε οικοδομών εις ξενοδοχεία» και 3)από 17.9.1938 «περί επεκτάσεως του από 23.4.1937 Δ/τος «περί απαγορεύσεως μετατροπής οιωνδήποτε οικοδομών εις ξενοδοχεία» και εις τας πόλεις Λεβάδειαν και Λαγκαδά», ως εξής: ΄Αρθρ.1.-Απαγορεύεται εφεξής η μετατροπή οιωνδήποτε οικοδομών εις ξενοδοχεία, εφ’ όσον αύται δεν κατεσκευάσθησαν εξ υπαρχής δια ξενοδοχεία: 1.Εις απάσας τας ανεγνωρισμένας λουτροπόλεις. 2.α)Εις τας πόλεις Θεσσαλονίκην, Πάτρας, Τρίπολιν, Κιλκίς, Φλώριναν, Καλάβρυτα, Άγιον Νικόλαον Λασηθίου, Λεβάδειαν και Λαγκαδάν. β)Ειδικώς δια την πόλιν των Αθηνών επιτρέπεται, εγκρίσει του Δ.Σ. του Ε.Ο.Τ. η μετατροπή εις ξενοδοχεία υφισταμένων οικοδομών αίτινες δεν ανηγέρθησαν εξ υπαρχής δια ξενοδοχεία, μόνον εφ’ όσον αι οικοδομαί αύται επερατώθησαν από 1ης Ιανουαρίου 1945 και εντεύθεν, τα κτιριολογικά σχέδια των οικοδομών τούτων είναι σύμφωνα προς τους εκάστοτε ισχύοντας περί ξενοδοχείων Κανονισμούς, πρόκειται να λειτουργήσουν ως ξενοδοχεία τουλάχιστον γ΄ τάξεως, διαθέτουν είκοσι τουλάχιστον υπνοδωμάτια και κείνται εις κατάλληλον δια ξενοδοχεία θέσιν. 3.Εις τα κέντρα θερινής διαμονής Κηφισίαν, Εκάλην, Παλαιόν Φάληρον, Γλυφάδαν και Βουλιαγμένην. 4.Εις τους αρχαιλογικούς τόπους Δελφούς και Ολυμπίαν. ΄Αρθρ.2.-Εξαιρετικώς επιτρέπεται η μεταφορά ξενοδοχειακής επιχειρήσεως έκ τινος οικοδομής εις ετέραν μη κατασκευασθείσαν εξ υπαρχής δια ξενοδοχείον εις τας εν τω προηγουμένω άρθρω ανεφερομένας πόλεις και κέντρα, εφ’ όσον όμως εκ της  μεταφοράς ταύτης προάγεται καταφανώς η επιχείρησις κατά την κρίσιν της αρμοδίας επί των ξενοδοχείων Επιτροπής του Ε.Ο.Τ. και υπό τον όρον της εκτελέσεως προ της μεταφοράς εις την νέαν οικοδομήν των μεταρρυθμίσεων και βελτιώσεων ας θα υποδείξη η ανωτέρω Επιτροπή. Εις τον Ημέτερον επί της Προεδρίας της Κυβερνήσεως Υπουργόν ανατίθεμεν την δημοσίευσιν και εκτέλεσιν του παρόντος Δ/τος.